Papersnake/gushiwen huggingface dataset:
送文季高倅兴元
范成大（宋代）

素衣京洛怅成缁，青鬓江吴喜未丝。
烛暗不眠谈旧事，酒阑作恶问行期。
琴书情话须亲戚，风雨残春更别离。
屈指归来重一笑，扫除门巷著旌麾。
寄陈处士
陈思济（元代）

杏桃落尽清明后，姚魏开时谷雨中。为问西湖陈处士，青梅煮酒有谁同？
送江朝宗还乡
吴芾（宋代）

欲留车骑少徘徊，归兴那知苦见催。
只许霜前同把菊，不容雪里共观梅。
今朝对酒休辞醉，明日有怀谁与开。
别后愿言无爽约，菊花开日又重来。
坐睡
吴则礼（宋代）

白灰如雪麒麟红，一老已打斋时钟。
衲子未来且坐睡，蒲团与我作新冬。
少年游·钗云垂耳未胜冠
仇远（元代）

钗云垂耳未胜冠，私语别青鸾。露帐银床，海棠睡足，偏称晚来露。一年一梦青楼曲，香浅被池寒。却听西风，小窗残雨，红叶满长安。
年年歌
张耒（宋代）

年年西风白露天，烂醉村酿秋池原。今年杜门不复出，为爱我庭风日宽。

东西相望两丛竹，正色森森立青玉。朝烟暮雨恣陵夺，翠凤文章终郁郁。

石榴新栽果不实，下有萧条冒霜菊。人情虽欲荐我酒，物意岂愿赢君菊。

东栏黄葵色贵丽，气压满栏香扑蔌。月桂凄凉何足数，蛛网挂虫窘如束。

安能卒岁不改芳，正自荣枯随众木。陶陶吾意方有在，琐琐眼前安足录。

朝来默坐有佳思，病去身轻如脱梏。从来北客望江南，何用登楼伤远目。
洋州三十景·南园
鲜于侁（宋代）

城上望南园，园深知几许。
啼鸟闻间关，游人不知处。
新得荔枝一盘即夕邀客食之 其一
胡承珙（清代）

山雨频催梅子熟，海风新送荔枝香。试看神女肌如雪，休问麻姑鬓欲霜。

穷发加餐聊自慰，攒眉劝客且须尝。天涯岂易逢尤物，未害风流在瘴乡。
诗品二十四则·洗炼
司空图（唐代）

犹矿出金，如铅出银。
超心炼冶，绝爱缁磷。
空潭泻春，古镜照神。
体素储洁，乘月返真。
载瞻星辰，载歌幽人。
流水今日，明月前身。
醉公子 反董文友词
黄永（清代）

姐姐和侬戏。索解书中意。书是合欢书。公然不避予。

小篆朱痕沁。误读鸳鸯印。姐面一时红。原来合避侬。
端午日枫亭道中
陈宓（宋代）

百里青松五月凉，千年忠惠有馀芳。
后人继此非难事，不为公家虑久长。
湖州歌九十八首 其五十二
汪元量（宋代）

北风吹雨入篷间，宫女腰肢瘦怯寒。
阿监隔船相借问，计程今日到淮安。
蝶恋花 其四 和王冲之木犀
王之道（宋代）

庭院雨馀秋意晚。一阵风来，到处清香遍。把酒对花情不浅。

花前敢避金杯满。

薝卜酴醾虽惯见。常恨搀先，不是君徒伴。莫把龙涎轻斗远。

流芳肯逐炉烟断。
保定重别陈少参 其三
屈大均（明代）

返顾同黄鹄，将分恋玉杯。泪从今日堕，愁自故乡来。

夫子且丝竹，中原尚草莱。梦中如识路，应向谢公台。
改予知儿和袁生微之戊子下第所作时儿与生同试顺天
温纯（明代）

涉世何妨共陆沉，聊从林壑惜分阴。任他按剑临明月，羡尔怀珍有炼金。

江驿多梅春可寄，池塘生草梦频侵。莫忘献赋当年意，狗监相逢听好音。
偈颂七十六首
释师范（宋代）

天清地宁，庆袭一人。
九州四海，咸被尧仁。
熙熙然涵泳化育，犹千花万卉之逢春。
光禄朱卿挽词十首
李廌（宋代）

省寺官联贵，曾升社稷臣。
双瞻观日月，接迹望星辰。
锡爵虽开国，封侯未富民。
天扉如可到，直拟问通津。
秋晚湖上
陆游（宋代）

已过西成赛庙期，家家下麦不容迟。
夕阳遍野人归後，秋水生容鹭集时。
灵药不治怀抱恶，好诗空益鬓毛衰。
从来未识苏司业，愁绝西风满酒旗。
绿珠篇
乔知之（唐代）

石家金谷重新声，明珠十斛买娉婷。
此日可怜君自许，此时可喜得人情。
君家闺阁不曾关，常将歌舞借人看。
意气雄豪非分理，骄矜势力横相干。
辞君去君终不忍，徒劳掩袂伤铅粉。
百年离别在高楼，一代红颜为君尽。
次泉守游郎中
陈宓（宋代）

穷山野老腹应便，冕黻朝天袂屡牵。
黄霸拟登三事列，寇恂仍借一期年。
极知公意山林峦，自是天心鳏寡怜。
顾我闲人邻邑住，密依仁政亦熙然。
偈颂一百四十一首
释师范（宋代）

五五二十五，六六三十六．纵以大衍数，
终日数不足。数得足，
无不足，碧眼黄头，
口哑舌秃。
饯新三衢牧常著郎
赵汝腾（宋代）

咫尺去天郡，少双名世儒。
两轓建有日，五夸周无襦。
孔庙云来祀。孔庙云来祀，
柯山衿佩趋。常侯振文化，
相业起於衢。
题醉仙图
方回（元代）

晋七贤欤，唐八仙欤。
胸吞万古，气高九天。
粪土轩冕，膏盲林泉。
造性命之阃奥，眇文章之蹄筌。
见李耳于树下，参伏羲于画前。
爰养素于黄庭，亦存神于丹田。
既万累之尽扫，惟一真之独全。
生涯无他，糟丘酒船。
画史游戏，醉态蹁跹。
或相舁扶，或相攀牵。
或袒而舞，或跣而眠。
堂堂八尺，如颓玉山。
炯炯一寸，如珠在渊。
老夫一笑知其然，非愚非痴非狂颠。
有怀山中 其一
沈与求（宋代）

可奈风埃老客游，故山归思日悠悠。轩裳结裹非吾事，野性从来在一丘。
秀华续咏 其二十八 眉娘
黄金石（清代）

纤细蛾眉线样长，心思灵巧绝寻常。君王不食胡麻饭，空向天台觅药方。
拟阮步兵咏怀二十四首 其七
王夫之（明代）

芳春去我远，九夏行将迁。靡草阅炎日，鲜蔓无久延。

归禽避飘风，深林相哀喧。披衣视河汉，恻怆悲高天。

当时非所谋，及今良固然。
洋州三十景 其十八 野人庐
鲜于侁（宋代）

深深惟使君，草草学田舍。持此归与心，随时自潇洒。
更漏子
毛熙震（五代）

秋色清，河影淡，深户烛寒光暗。绡幌碧，锦衾红，

博山香炷融¤

更漏咽，蛩鸣切，满院霜华如雪。新月上，薄云收，

映帘悬玉钩。

烟月寒，秋夜静，漏转金壶初永。罗幕下，绣屏空，

灯花结碎红¤

人悄悄，愁无了，思梦不成难晓。长忆得，与郎期，

窃香私语时。
无言颁政以诗寄行简辄次韵 其二
沈与求（宋代）

平生狗曲视骊驹，妙语琅琅独起予。酒面那能伴从事，笔头翻起戏中书。

官曹似是惊莲幕，问讯何如念石渠。只恐浮名不论数，要须人识士非虚。
壬辰春雪
于石（宋代）

和气胚胎斡化钧，胡然积雪拥柴门。
花梢冻压春无力，山骨晴柴晓有痕。
阳壮谁令阴作梗，寒骄犹勒暖归根。
昌黎浪说丰年瑞，为瑞为灾未易言。
示同志
刘克庄（宋代）

满身秋月满襟风，敢叹栖迟一壑中。
除目解令丹灶坏，诏书能使草堂空。
岂无高士招难出，曾有先贤隐不终。
说与同袍二三子，下山未可太匆匆。
寒山赞
释普济（宋代）

采樵沿岭，提水傍溪归。
个般无山豁，七佛不曾师。
江上别友人
薛师传（宋代）

秋江涓涓帆乱飞，秋山皎皎含斜晖。
君趁江流去已远，立对青山不认归。
知君不惜南来信，只恐衡阳雁足稀。
吟社递至诗卷足十四韵以答之为梅水村发也
赵必象（宋代）

对梅日一醉，无酒如梅何。
尘世独醒人，卑之毋甚高。
感春四首 其三
陈宝琛（清代）

倚天照海倏成空，脆薄原知不耐风。忍见化萍随柳絮，倘因集蓼毖桃虫。

到头蝶梦谁真觉，刺耳鹃声恐未终。苦学挈皋事浇灌，绿阴涕尺种花翁。
自西海泛舟至青龙桥
弘历（清代）

雨馀涨影消，菰蒲霭烟翠。柳风徐以爽，荷露泫欲坠。

清溪达石桥，扁舟轻可刺。淡然天水间，报我秋来意。
端午帖子 其五 皇帝阁
周必大（宋代）

御前曾刻百篇书，可但常披无逸图。二帝三王俱宝鉴，江心百鍊定何须。
游勾漏岩二首 其二
张度（宋代）

汉史曾探禹穴奇，何如仙令繫青丝。霜高薜荔秋堪把，天琢芙蓉翠欲飞。

倦拥昙云凝雪色，光摇钟孔散冰晖。洞中石髓今谁属，醉倚苍茫独振衣。
容春轩六咏 其一 瞻尼坛
邵宝（明代）

画里瞻尼父，庭前即杏坛。春风吹绿树，真作泗滨看。
雨中同官游野园
曹彦约（宋代）

忙了三年乍得闲，便乘风雨看溪山。
可怜过眼事多少，都不关心春往还。
老至但惊霜上鬓，兴来聊复酒开颜。
如今便作游人唤，更欲徜徉紫翠间。
答江似孙谢遗锦衾
程嘉燧（明代）

曾无文绮赠交欢，聊尔同裯恋一寒。长枕正思裁十幅，高眠尽可拥三竿。

休嫌吟苦蒙时污，应笑书痴画处刓。博得新诗酬锦段，衙斋传比练裙看。
出都寄二苏
毛滂（宋代）

近年好语开蹙额，廊庙主人还稷契。
诸葛亮公彙进民所怀，
械必提之右乃挈。善随类举皆可观，
野无遗贤静岩穴。石梁有客少读书，
神接前人望风烈。志与时违可奈何，
居贱好高谋已拙。此身悠悠日江海，
吊影行吟事酸噎。揣摩胸臆作西游，
不成兴起惭豪杰。贾生恸器初亦疑，
十年自觉流清血。三书不用即山林，
将前复却何从决。无因名姓累吴公，
咫尺天光阻罗列。志士惜日诚可怜，
每恨平津当老节。子云年少行所为，
今出秦关独疲苶。郭门囓臂良感人，
仲卿蓄缩翻伤别。叩关自鬻虽矜张，
扫门愿见犹摧折。炙手门前车马多，
排肩屡进不得彻。近来索米却求田，
结绶弹冠非所觖。更令胸臆从谁开，
一刺怀归定漫灭。槛虎饥馋尾漫摇，
水尽海鲸当蚁垤。谁能忍耻寄我颜，
妻笑嫂欺安用舌。北山记忆破腊来。
远水扁舟两愁绝。云重山寒暝不开。
孤帆夜落严陵雪。雷山老桐冻弦断，
不作南风相煖热。一剑星昏共形影，
每恐龙寒呵古铁。孟尝无炭暖置身，
杜虽有指不得结。可怜危肩耸及耳，
浩歌能复弥清冽。吴山忽见梅花谢，
天助阳春生笔下。近檐呵欠面发红，
故絮卖钱不须借。卖钱买船更欲西，
墙头立燕新泥。新开湖南接淮水，
楚山翠入天低迷。细风平日两媚好，
嫩黄梢转隋场堤。河名已清色未改，
减尽狂湍浊犹在。东风正和水面穗，
恃赖夷犹百无殆。郁郁葱葱见帝台，
祥烟瑞雾真佳哉。玄都道士种桃手，
露浥风吹今总开。山翠柔红亦得色，
斗妍意不相低徊。游蜂上下逐蝴蝶，
蜜脾未饱争喧豗。幽谷黄鹂出晴昊，
乔木岂迁枝叶老。避寒休处过雪霜，
依旧飞来语音好。少年走马红尘道，
绣勒锦缘金络脑。窈窕花随玉碗飞，
瞑旋风吹玉山倒。可怜穷巷无芳菲，
良辰不得开怀抱。闭门曝背借余暄，
犹得爬搔驱虱蚤。逡巡迷目风沙颠，
已报新花去如扫。乘离执衡又一时，
万物从新炎帝造。柳线渐长成畏日，
苦菜秀时蝗蚓出。烟绡雾縠自直钱，
故葛绽联遮肘膝。凌人颁冰下霄汉，
谁信朱门自无汗。蔗浆酷粉玛瑙盘，
牙床角簟光凌乱。石梁孤客赁屋子居，
坐恐炊中忽糜烂。蚊虻噆肤俛听尔，
何苦群鸣恣喧玩。生嫌蒿艾昏泪眦，
宁强掴搭酸吟腕。墙阴壁隙又出蝎，
潜致小毒犹锥鑽。巫师祸痛已复遭，
术非驱除真亦漫。听鸡起坐难饱眠，
庶宽烦促须清旦。进不知名仍退却，
既来亦好归不恶。羲和鞭御向西行，
出门感此梧桐落。淡月孤烟侵晓昏，
小雨凄风动冥寞。且欣编简堪卷舒，
那知羞涩忧垂橐。钟鼓声沉北斗高，
白日渐远华南葵藿。楚歌忽断隔黄芦，
已见金山高磊落。须臾崩车天上行，
长幡乱舞喧檐铎。苍穹白浪两低昂，
黑蛟黄虬森喷薄。开帆插橹六鳌惊，
男儿信匐方自若。吴音嘲哳来船近，
共怜远客逃沟壑。鸟倦知还羽翮垂，
修竹茂林欣有长。故山茅屋良幽深，
清泉浏浏石凿凿。蕨薇虽老芋栗甜，
拾穗行歌亦云乐。买竿钓鱼谁更哀，
贳酒涤器人应谑。士通五经取青紫，
请谢夏侯乌有此。捷径须知自有涂，
枉诵陈编腐牙齿。潼关坐息感二鸟，
耿耿此心聊复尔。敢嗟与史共槽枥，
但苦酸鹹异便美。拟希锯利效细黠，
天与钝顽难力砥。五斗充饥未有时，
却藏手板投耘耔。曩闻下惠恬小官，
颇怪少游甘掾史。曼倩俄惊备大臣，
李渤谏官呼不起。古人云就良不同，
刚成亦足称男子。呜呼产时正阨穷，
怅望临食空投匕。丰山蒲牢铿有声，
霜气感发非击棰。昌黎诱励方循循，
广文薰炙皆名士。宋之善鸣挺有公，
愿助下风唇口哆。当时一到匠石前，
至今人或疑杞梓。大厦未完公勿忘，
可惜空山终朽死。烧桐愿献太古音，
处囊请试从今始。
夜游曲
王应辰（明代）

燕舞起香尘，莺歌出绛唇。
直须灭银烛，恐有绝缨人。
避寇游成福山院
贯休（唐代）

成福僧留不拟归，猕猴菌嫩豆苗肌。那堪蚕月偏多雨，

况复衢城未解围。翠拥槿篱泉乱入，云开花岛雉双飞。

堪嗟大似悠悠者，只向诗中话息机。
简刘二若生
王留（明代）

面交终日自为群，同在长安晚识君。
消散名心真沃雪，轻狂痴识假行云。
洁杯剧饮因花醉，角枕微寒与妓分。
不是夜深私语密，遥天新雁岂堪闻。
偈颂三十首
释慧晖（宋代）

真到做处，清虚妙体。
时时随后，步步在前。
景卢送瑞香
洪适（宋代）

翠幄藏春巧寄声，熏笼织锦晓天清。幽香端是花中瑞，仙派初来尘外城。

酒海何妨三雅进，鬓云谁称一枝荣。雨来顿使邻墙远，不到阑干深处行。
巫山高
李贺（唐代）

碧丛丛，高插天，大江翻澜神曳烟。
楚魂寻梦风飔然，晓风飞雨生苔钱。
瑶姬一去一千年，丁香筇竹啼老猿。
古祠近月蟾桂寒，椒花坠红湿云间。
成都即事
何耕（宋代）

零落红成阵，扶疏绿结帏。
简书留客住，风雨卷春归。
是处羁怀恶，浮生乐事希。
锦江拚尽醉，欲典却无衣。
次韵志归十首
方回（元代）

远望舒长啸，幽跧发永叹。
能诗今不少，得句古云难。
涉世颠毛白，希贤寸腑丹。
他乡仍故国，何处可求安。
声声慢
曹组（宋代）

重檐飞峻，丽采横空，繁华壮观都城。云母屏开八面，人在青冥。凭阑瑞烟深处，望皇居、遥识蓬瀛。回环阁道，五花相斗，压尽旗亭。

歌酒长春不夜，金翠照罗绮，笑语盈盈。陆海人山辐輳，万国欢声。登临四时总好，况花朝、月白风清。丰年乐，岁熙熙、且醉太平。
哀鹤年先生女兄月娥死节
管讷（明代）

姊也从容贼陷城，全家殉节万人惊。鱼龙应护贞魂在，犬豕难亏大义明。

世上千年名不泯，水中七日面如生。至今合冢黄山麓，霜月萧萧夜共清。
入湖南界 其五
邹浩（宋代）

薄薄阴云淡淡天，北风迎路彻重绵。从教捲起轿帘子，吹尽几年岚瘴烟。
荷叶铺水面·春光艳冶
康与之（宋代）

春光艳冶，游人踏绿苔。千红万紫竞香开。暖风拂鼻籁，蓦地暗香透满怀。荼縻似锦裁。娇红间绿白，只怕迅速春回。误落在尘埃。折向鬓云间、金凤钗。
水调歌头（次李伯纪春日韵）
李弥逊（宋代）

松柏渐成趣，红紫勿齐开。花神靳惜芳事，日日待公来。遥想金靳侧处，素月华灯相照，妆影满歌台。余韵写宫徵，飞落远山隈。

逃禅客，尊中尽，厌长斋。且愁风絮，断送春色揽离怀。命驾何妨千里，只恐行云碍辙，直磴插崔嵬。手拍阳春唱，隔岸借残杯。
画松石为翁吾鼎母夫人寿兼题长句
李流芳（明代）

翁君彳子何所适，手持素缣长三尺。属余吮笔为作图，图此青松与白石。

翁君有母孀居三十年，青松比贞石比坚。恩勤育子诚可怜，感君使我情潸然。

男儿不能安舆列鼎为亲欢，虽有菽水徒迍邅。白头厨中苦辛者，誇数圣善何有焉。

翁君翁君慎勿迂，东西奔走将何须。江寒木落岁云徂，倚门之望不可孤。

入门一笑慈颜舒，春酒春盘次第敷。高堂素壁挂此图，君当亟归勿踟蹰。

吾闻君有仙人不死之术可以奉阿母，何如此乐真良图。
己酉赴桂过抚州樟原得雨
李曾伯（宋代）

夜来一雨洗骄阳，轧轧篮舆趁晓凉。
过眼几多山应接，转头二十里相望。
烟横夹道松交翠，水拍连畴稻半黄。
辙迹平生今始到，元知乐土是江乡。
次韵郭删定观潮四绝
喻良能（宋代）

忆昔初为总角儿，年年秋后厌旌旗。
只今廓廓浑无事，樽酒何妨乐圣诗。
雷太简遗蜀鞭
梅尧臣（宋代）

蜀道山之峭壁兮，如快刀一削平无痕。
其间春雷惊龙走，竹根迸石垂虺尾，
骨节瘦密风霜吞。野夫采之缒悬蔓，
分寸脱死持还奔。他人不可得此物，
乃重太守公侯孙。献来一钱不肯要，
只乞斗抱归村。太守立性岂谄贵，
将赠故人唯义存。我骑瘦马固莫称，
破鞯烂辔沙尘昏。明日试趋君门，
孰不怪视窃笑言。
秋夜盼儿子家书不至
方士庶（清代）

坐久月当户，露凉侵鬓丝。江湖新雁少，游子达书迟。

拂簟不成梦，倚栏无限思。萤光忽明灭，已近授衣时。
宋饮冰晚过林居
释文珦（宋代）

山晚少人行，萧萧陨箨声。
阳光沈树杪，暝色起柴荆。
过我论幽事，知君无宦情。
虚名是何物，浊酒且须倾。
感春
方岳（宋代）

春风来无边，草木含华滋。
道旁有枯荄，昨夜方葳蕤。
阳和本根在，芽甲生光辉。
造化亦何心，荣悴各有时。
又猪头和尚赞
释了惠（宋代）

圣者圣何从，空中柳絮踪。
猪头不得吃，遍地扇腥风。
万历宫词六首
王毓德（明代）

一入深宫又十年，宫中元日也朝天。
如今渐被人推长，羞押头班立御前。
怀远县
韩守益（明代）

治平今有日，因得远人怀。一水牂牁远，千山翡翠开。

竹祠依涧壑，县郭半云霾。我正询民瘼，苗顽莫浪猜。
西江月（用惠洪韵）
黄庭坚（宋代）

细细风清撼竹，迟迟日暖开花。香帏深卧醉人家。媚语娇声娅姹。

姹娅声娇语媚，家人醉卧深帏。香花开暖日迟迟。竹撼清风细细。
同李益、崔放送王炼师还楼观，兼为群公先营山居
孟郊（唐代）

十年白云士，一卷紫芝书。来结崆峒侣，还期缥缈居。

霞冠遗彩翠，月帔上空虚。寄谢泉根水，清泠闲有馀。
谢赵庐州送淮白
王遂（宋代）

淮源千古贯中州，南北分来九十秋。
欲放此鳞归纵壑，要留佳瑞入王舟。
志宏送岩桂并惠长篇求予赋诗次韵答之
李纲（宋代）

我来闽岭值春月，坐见园林花竞茁。殷红枝上破燕脂，嫩白稍头开玉雪。

平生苦吟缘爱奇，对花岂忍都无诗。愧将拙句写天巧，但把浊酒酬春晖。

适来岩桂花尤好，乱缀黄英向青昊。非时似欲斗群芳，草木无情亦相恼。

栟榈送花来觅句，端恐梁溪得归去。谪官且作九年期，家在天涯那复顾。

何时万里吹秋风，清香伴此金芙蓉。临风一醉百忧散，看子挥毫如彩虹。
义灵庙迎享送神曲
游九言（宋代）

青溪煽兮氛妖，汹二浙兮波涛。
花石粲兮江南驿骚，匪氓好乱兮生不聊。
欻蛮方兮同啸，纷丑类兮江皋。
愬精诚兮上天，哀万命兮孤墉。
属櫜鞬兮奋厉，忽并殪兮两兇。
嗟我父子兮耕农，何以报德兮维孝与忠，
千龄万代兮子孙之从。
乡人或病予诗多道蜀中遨乐之盛适春日游镜湖共请赋山阴风物遂即杯酒间作四绝句却当持以誇西州故人也 其二
陆游（宋代）

舫子窗扉面面开，金壶桃杏间尊罍。东风忽送笙歌近，一片楼台泛水来。
菩萨蛮
张引元（明代）

落红飞尽翻风片。芭蕉初放轻葵扇。掩袂立斜阳。归来双燕忙。

金尊空自举。不破愁千缕。生计转无凭。风波何日清。
出郭
陈必复（宋代）

泥深留屐齿，出郭少人行。
远磬含余韵，疏帘透薄明。
浮云时书异，流水世情轻。
只读南华了，年来悟养生。
小楼诗为汤计议作
俞德邻（宋代）

英英人中豪，岁月阅江浪。胡然构小楼，不卧百尺上。

跂予一登临，规制差可尚。座中容六客，窗外罗万象。

云烟互吐吞，冈阜相背向。谁云眼界窄，颇觉形神王。

乃知人间世，小大俱幻妄。壶公家一壶，维摩室方丈。

拟兹十二楼，钟鼎视杯盎。鹏鴳同一适，椿菌偶殊状。

何必事翚飞，肆目逞雄壮。深红屋角花，浅碧盆池涨。

且当共倚阑，烂漫倒春酿。
豫章行
欧大任（明代）

豫章有古树，群鸟巢其枝。嗟我贱与贫，妻子长寒饥。

入室惨不乐，但闻悲风萧萧鸿雁飞。仗剑将远去，弱子当门啼。

妻顾向我言弃妾，尚可奈此呱呱儿。高车驷马，下有崄巇，不如家中共餔糜。

归来归来，东门牵犬君奚疑。阪下粟，可以炊。机上布，可以衣，愿君百岁无相离。

噫嚱唏，富贵不可求，贫贱不可去。上有仓浪天，勿复虑。
古书行，赠吴孟思
郑元祐（元代）

苍颉四目通神明，制字以来几变更。籀创大篆岂柱史？石鼓有刻非无徵。

骊珠煌煌几千颗，照烛万世开章程。周平东迁帝纽解，甄酆继出加研精。

秦斯学荀儒运阨，独负小篆超焚坑。戈森剑列出华玉，百世是宝堪依凭。

次仲忽挟八分起，喜动吕政消威棱。一朝槛车化鹤去，传闻无乃非人情？

政方鞭戮海宇日，程邈继仲尤知名。六国灭姬旋自灭，人如乱麻死长城。

神工异画先后出，隶法变篆由邈兴。十年覃思非不苦，习趋简便令人轻。

堂堂逵门许叔重，愤悱缺讹复著经。三才万物总蒐讨，一掣屋蔀瞻繁星。

慎于六义功不细，朽骨逮今馀德馨。汉章变草本伯度，波磔与隶犹相仍。

俗书姿媚相扇告，韩论匪激毋深惊。千年阳冰绍斯迹，有茂其实蜚英声。

圭璧煌煌照衰世，白马记与庶子铭。两徐识解更卓特，著书翼慎言庚庚。

张侯豹姿编复古，金薤琳琅垂九清。皇元笃生赵文敏，扫世糠秕开群盲。

龙翔凤翥彩云晚，夹以日驭扬双旌。自公骑箕上天去，众论悉与濮阳生。

生名吴睿孟思字，篆隶可宝如璜珩。周旋向背尽规矩，分布上下纷纵横。

囊锥画沙泯芒角，宝树出网含光晶。研裂云根剑就淬，射穿杨叶弓开枰。

刊题班班满山石，姓名往往闻帝京。赠言无如胡汲仲，我乃蚓窍蝇薨薨。

阖闾城中每相见，愧我头白君眼青。长歌哦成三月暮，妒妇无能空拊膺。
閒居杂兴六首
陈耆卿（宋代）

狂飙卷春去，永日送夏来。
天地一剧戏，役人如婴孩。
借使长青春，人生能几回。
仰羡松心坚，雪里常崔嵬。
朝阳穿破衲二首
释智朋（宋代）

骨相寒，毳寒衲。
不朝阳，难提掇。
正与麽时，大地火发。
江湾僧舍水石芭蕉
赵孟坚（宋代）

老耳最怕风雨声，芭蕉叶上声偏鸣。新枝日展剪不替，况见蕺蕺成添丁。

呼童具锸斲寒玉，蔓图贵早除其萌。丑疑乌喙侧著附，又讶蹲鸱不可羹。

一笑翻成有料理，古盆石供泉清泠。黄梅弥旬雨霢霂，苔封沙拥生意成。

小试抽书嚏撚细，鼠牙入水银须生。渐离土性安臞瘠，淡与水石相忘形。

巡除日课长养事，茎添叶比纷攲倾。炎威不到琉璃碧，水脉透尖珠贯萦。

萼绿华仙断火食，云裾曳翠身轻盈。风轩暑簟足萧爽，晴曦更有冬窗明。

丁宁闭塞谨爱护，秋霜夜气防凭凌。一年一年春风好，根株宛在葱茏青。

崇桃遮莫金壶贮，日暮随风红雨零。
再和颠字韵时方议开边
魏了翁（宋代）

鼎象亨调戒在颠，或捐常馔美时鲜。
鸷形不匿麏投麓，剑影虚张蛟绕船。
壮观要还全盛日，图回须似中兴年。
掩关雷雹惊春梦，忧国丹心只自怜。
洞仙歌（次李伯纪韵）
李弥逊（宋代）

残烟薄雾，仗东风排遣。收拾轻寒做轻暖。问墙隅屋角，多少青红，春不语，行处随人近远。

穿帘花影乱。金鸭香温，幽梦醒时午禽啭。任抛书推枕，嚼蕊攀条，暗消了、清愁一半。且莫放、浮云蔽晴晖，怕惹起羁人，望中凝恋。
陪侍丞相安晚先生宿觉际寺夜遇大风可畏遂赋
黄载（宋代）

船头落日如血红，客言今夕当有风。
空山梦回刺骨冷，纩被无力身如弓。
但闻纸窗响僁窣，初意空厨饥鼠出。
忽然扉户竞开阖，犹谓偷儿入吾室。
须臾歘作号怒声，鼙鼓百万渔阳鸣。
室庐动摇地欲转，林木材震吼山如崩。
噫嘻异哉那有此，欹枕恍惚疑梦寐。
应是钱塘醉未醒，翻海胥涛骋游戏。
或者客寓紫塞旁，铁骑赴敌古战场。
不然此处安乐国，何遽隉阢犹乘航。
起来穴牖目如割，平湖已卷十堆雪。
乃知跋扈是飞廉，似妒晚来客饶舌。
因思前年到黄冈，朔风摇江惊断肠。
骁将忍冻骨比铁，壮士力斗身如汤。
此身彷徨临皋上，一感还生百惆怅。
长安贵人正酣眠，日高尚恋销金帐。
东窗未白鸡未啼，相公自起烧松枝。
浪淘沙 和钟宝田太守启元韵
刘炳照（清代）

风信暗相催。天意难猜。芳姿绰约向谁开。几处啼莺争暖树，晓梦初回。

歌舞旧亭台。转瞬天涯。春归无计遣愁怀。寄语明年春再至，休带愁来。
答范石湖牡丹诗
吴儆（宋代）

满城桃李已尘埃，丽日稠红次第开。
竹里柴扉掩春昼，坐看蜂蝶去还来。
摸鱼儿·渐无多
刘辰翁（宋代）

渐无多、诗朋酒伴，东林复几人许。旧时船子西湖柳，词与东风尘土。重记否。那月月下旬，且避何人疏。当朝自负。甚堕髻愁眉，滕韝短後，一往似伧父。当年事，伤心说庾开府。人生无百年虑。虎头燕颔人间肉，不是蜜翁翁做。今又古。是楚对凡亡，为是凡亡楚。朝朝暮暮。听画角楼头，呜咽未断，重数五更鼓。
送魏简能东游二首
李涉（唐代）

献赋论兵命未通，却乘羸马出关东。

灞陵原上重回首，十载长安似梦中。

燕市悲歌又送君，目随征雁过寒云。

孤亭宿处时看剑，莫使尘埃蔽斗文。
念奴娇
刘辰翁（宋代）

四无谁语，待推窗、初见江南风物。索笑巡檐无奈处，悄隔东邻物壁。有酒如船，招呼满载，只欠枝头雪。疏花冷眼，坐中都是词杰。
堪恨几日西郊，寻消问息，肯向吟边发。著意相看，又恐是、六出幻成还灭。恼恨儿童，攀翻顶戴，不到先生发。明朝重省，初三知属谁月。
浪淘沙
沈允慎（清代）

凉雨滴空庭。淅沥闲听。一星灯火掩疏棂。叶落风吟蛩又语，并作秋声。

绮窗耐宵清。小倚罗屏。龙须锦褥睡何曾。不管薄寒侵素指，久弄银筝。
春风词
张洵佳（清代）

东风吹我到天涯，子规劝我早还家。天涯何处无芳草，子规声声啼不了。

去岁良辰二月八，海上花红月色白。惜花香史好寻花，万紫千红到眼赊。

春来春去花无主，花亦有情泪如雨。此时谁识惜花心，多谢青鸾递好音。

西窗携手谈衷曲，银漏沈沈烬红烛。碧水春生连理枝，彩毫题就定情词。

抽刀断丝丝不断，早把红丝繫一半。销魂最是别离天，迢递京华路万千。

匆匆令节过端午，无人知道相思苦。楼头昨夜灯花开，一笑刘郎今又来。

绿波双桨载之去，枝上黄莺唤不住。从此新人是故人，团圆三五證良因。

日高锦帐翻身懒，此际深情深似海。谁知良会有穷期，又唱阳关怨别离。

长亭短陌人何处，斜阳望断归时路。今日依然二月辰，劳劳车马悔风尘。

渡头杨柳青如许，可怜少妇闺中处。行人路上祝平安，盼到鱼书细细看。

今宵閒月青缸影，醒著不眠眠著醒。洛阳城里又秋风，电闪时光一霎中。

桃叶桃叶心无苦，渡江我自来迎汝。
寄观善堂院长张春冈及诸生
湛若水（明代）

观善堂中院长居，澄心中夜坐诸儒。试看坐到忘言处，定有文章耀八区。
述怀二首 其二
龚璛（元代）

葺荷不用织，采莲尚可食。芳时安可常，秋风鸣槭槭。

美人明月珰，青霓以为裳。手揽北斗柄，低昂挹天浆。

天浆解渴心，下土何茫茫。九牡阊阖开，寸诚函绿章。

焉得飞仙术，与陪鸾鹤翔。所忧岁年驶，敢畏道阻长。

启户辨夜色，驱车溯晨光。终然江海澨，临路空徬徨。
暮春联句九首
许月卿（宋代）

沃心裨帝学，古道畅皇风。
天下真无敌，君前置一通。
将拚龙尾真，去作鱼头公。
笔底澜翻舌，谈间磊块胸。
通明云殿上，清切玉堂中。
发轫同安簿，深衣独乐翁。
孝经题幼志，沼鉴见精忠。
元佑龙蛇杂，开禧蟊贼讧。
隆冬老儒立，奸党一碑丰。
三晋春秋在，千年纲目同。
长天炤孤愤，清夜好研穷。
寄讯顾所建
马之骏（明代）

天高双阙叩无因，远窜惊存万死身。
虚拟麒麟图将种，却劳蛟蜃迓波臣。
腐心谁雪书盈箧，掉臂犹余客几人。
总道罢归无旧业，邗江烟月未全贫。
得新城王阮亭书
仝轨（清代）

太室拱四岳，洪河落九天。山川久不神，萧条六十年。

赤兔奔啸久，紫鸾翔礼山。屹如瞻二华，可望不可攀。

豪气带湖海，微言参闽关。同工而异曲，枘凿谁方圆。

渔洋老尚书，今之欧阳韩。渊云皆后起，咳唾分媸妍。

喟然称二子，何李崛后先。联镳复对宇，此事古所难。

一顾遇伯乐，驽马心亦安。勿嫌屈指吝，雅欲别萧兰。

如何千虑失，厕我二子间。左提与右挈，鼎足峙中原。

汝坟两舍迩，哲匠愧比肩。吹竽滥南郭，贻笑固其端。
赴阙次留献荆南成相公三十韵
吴融（唐代）

分阃兼文德，持衡有武功。荆南知独去，海内更谁同。

拔地孤峰知，当天一鹗雄。云生五色笔，月吐六钧弓。

骨格凌秋耸，心源见底空。神清餐沆瀣，气逸饮洪濛。

临事成奇策，全身仗至忠。解鞍欺李广，煮弩笑臧洪。

往昔逢多难，来兹故统戎。卓旗云梦泽，扑火细腰宫。

铲土楼台构，连江雉堞笼。似平铺掌上，疑涌出壶中。

岂是劳人力，宁因役鬼工。本遗三户在，今匝万家通。

画舸横青雀，危樯列彩虹。席飞巫峡雨，袖拂宋亭风。

场广盘球子，池闲引钓筒。礼贤金璧贱，煦物雪霜融。

酒满梁尘动，棋残漏滴终。俭常资澹静，贵绝恃穹崇。

唯要臣诚显，那求帝渥隆。甘棠名异奭，大树姓非冯。

自念为迁客，方谐谒上公。痛知遭止棘，频叹委飘蓬。

借宅诛茅绿，分囷指粟红。只惭燕馆盛，宁觉阮途穷。

涣汗沾明主，沧浪别钓翁。去曾忧塞马，归欲逐边鸿。

积感深于海，衔恩重极嵩。行行柳门路，回首下离东。
晨起对雨二首 其二
朱熹（宋代）

晨起候前障，白烟眇林端。雨意方未已，后土何时乾。

倚竹听萧瑟，俯涧闻惊湍。景物岂不佳，所嗟岁已阑。

守道无物役，安时且盘桓。翳然陶兹理，贫悴非所叹。
阳春 戊寅元旦作，用家无咎体
杨玉衔（清代）

黯山居，偏寻到，赖有好春知我。日历久删除，余寒凝、檐鹊何事尚庭贺。

桃符椒颗。权换却、炉香经课。楼外怕见沧波恶。屏开又倩云锁。

奈风雨、阴霾天为堕。撩梦乱、山人稳卧。绕篱花幡力薄。

付回潮、卷地红涴。重关未算计左。聊料理、齑盘蔬锉。

祗辛苦、几个渔樵辈，苍茫点破。
次韵胡教授
韩淲（宋代）

犹记到阶除，虚怀不自居。从容姑借酒，厌饫惬于书。

物物徒娱客，人人足胜予。年来数相过，此道定谁如。
题荣首座巴东三峡图
王灼（宋代）

白帝城高鼓角罢，巫娥庙冷云雨空。
只知楚塞明双眼，不觉神游尺素中。
经略大观文相公
文彦博（宋代）

出处交游数十年，故情勤重见矜怜。东田屡涉求羊径，西洛频陪李郭仙。

四路连城归节制，万兵开府壮威权。雅章垂贶尤奇绝，走笔如风似涌泉。
和雨晴
史浩（宋代）

不管狂风横雨催，小园日日有花开。群仙恐湿凌波袜，戏蹴香红衬绿苔。
夜与儿子出门闲步
陆游（宋代）

家住黄花入麦村，闲将稚子出柴门。
草根萤堕久开阖，云际月行时吐吞。
未分悲忧攻齿发，已将生死付乾坤。
旧书半蠹犹堪读，粝饭藜羹莫更论。
猗兰秋思三首
方回（元代）

猗兰奕叶晓疏晴，栩栩秋光小蝶轻。
皂翅绣花三五点，庾郎无句画难成。
原道
韩愈（唐代）

博爱之谓仁，行而宜之之谓义，由是而之焉之谓道，足乎己无由于外之谓德。仁与义为定名，道与德为虚位。故道有君子小人，而德有凶有吉。老子之小仁义，非毁之也，其见者小也。坐井而观天，曰天小者，非天小也。彼以煦煦为仁，孑孑为义，其小之也则宜。其所谓道，道其所道，非吾所谓道也。其所谓德，德其所德，非吾所谓德也。凡吾所谓道德云者，合仁与义言之也，天下之公言也。老子之所谓道德云者，去仁与义言之也，一人之私言也。

周道衰，孔子没，火于秦，黄老于汉，佛于晋、魏、梁、隋之间。其言道德仁义者，不入于杨，则归于墨；不入于老，则归于佛。入于彼，必出于此。入者主之，出者奴之；入者附之，出者污之。噫！后之人其欲闻仁义道德之说，孰从而听之？老者曰：“孔子，吾师之弟子也。”佛者曰：“孔子，吾师之弟子也。”为孔子者，习闻其说，乐其诞而自小也，亦曰“吾师亦尝师之”云尔。不惟举之于口，而又笔之于其书。噫！后之人虽欲闻仁义道德之说，其孰从而求之？

甚矣，人之好怪也，不求其端，不讯其末，惟怪之欲闻。古之为民者四，今之为民者六。古之教者处其一，今之教者处其三。农之家一，而食粟之家六。工之家一，而用器之家六。贾之家一，而资焉之家六。奈之何民不穷且盗也？

古之时，人之害多矣。有圣人者立，然后教之以相生相养之道。为之君，为之师。驱其虫蛇禽兽，而处之中土。寒然后为之衣，饥然后为之食。木处而颠，土处而病也，然后为之宫室。为之工以赡其器用，为之贾以通其有无，为之医药以济其夭死，为之葬埋祭祀以长其恩爱，为之礼以次其先后，为之乐以宣其湮郁，为之政以率其怠倦，为之刑以锄其强梗。相欺也，为之符、玺、斗斛、权衡以信之。相夺也，为之城郭甲兵以守之。害至而为之备，患生而为之防。今其言曰：“圣人不死，大盗不止。剖斗折衡，而民不争。”呜呼！其亦不思而已矣。如古之无圣人，人之类灭久矣。何也？无羽毛鳞介以居寒热也，无爪牙以争食也。

是故君者，出令者也；臣者，行君之令而致之民者也；民者，出粟米麻丝，作器皿，通货财，以事其上者也。君不出令，则失其所以为君；臣不行君之令而致之民，则失其所以为臣；民不出粟米麻丝，作器皿，通货财，以事其上，则诛。今其法曰，必弃而君臣，去而父子，禁而相生相养之道，以求其所谓清净寂灭者。呜呼！其亦幸而出于三代之后，不见黜于禹、汤、文、武、周公、孔子也。其亦不幸而不出于三代之前，不见正于禹、汤、文、武、周公、孔子也。

帝之与王，其号虽殊，其所以为圣一也。夏葛而冬裘，渴饮而饥食，其事虽殊，其所以为智一也。今其言曰：“曷不为太古之无事”？”是亦责冬之裘者曰：“曷不为葛之之易也？”责饥之食者曰：“曷不为饮之之易也？”传曰：“古之欲明明德于天下者，先治其国；欲治其国者，先齐其家；欲齐其家者，先修其身；欲修其身者，先正其心；欲正其心者，先诚其意。”然则古之所谓正心而诚意者，将以有为也。今也欲治其心而外天下国家，灭其天常，子焉而不父其父，臣焉而不君其君，民焉而不事其事。孔子之作《春秋》也，诸侯用夷礼则夷之，进于中国则中国之。经曰：“夷狄之有君，不如诸夏之亡。”《诗》曰：戎狄是膺，荆舒是惩”今也举夷狄之法，而加之先王之教之上，几何其不胥而为夷也？

夫所谓先王之教者，何也？博爱之谓仁，行而宜之之谓义。由是而之焉之谓道。足乎己无由于外之谓德。其文：《诗》、《书》、《易》、《春秋》；其法：礼、乐、刑、政；其民：士、农、工、贾；其位：君臣、父子、师友、宾主、昆弟、夫妇；其服：麻、丝；其居：宫、室；其食：粟米、果蔬、鱼肉。其为道易明，而其为教易行也。是故以之为己，则顺而祥；以之为人，则爱而公；以之为心，则和而平；以之为天下国家，无所处而不当。是故生则得其情，死则尽其常。效焉而天神假，庙焉而人鬼飨。曰：“斯道也，何道也？”曰：“斯吾所谓道也，非向所谓老与佛之道也。尧以是传之舜，舜以是传之禹，禹以是传之汤，汤以是传之文、武、周公，文、武、周公传之孔子，孔子传之孟轲，轲之死，不得其传焉。荀与扬也，择焉而不精，语焉而不详。由周公而上，上而为君，故其事行。由周公而下，下而为臣，故其说长。然则如之何而可也？曰：“不塞不流，不止不行。人其人，火其书，庐其居。明先王之道以道之，鳏寡孤独废疾者有养也。其亦庶乎其可也！”
诗一首
苏缄（宋代）

使君尊老致聃彭，跻彼公堂醉兕觥。
祝饐俾观新礼节，纵谈犹说旧升平。
厖眉昔日商山皓，尚齿当年洛社英。
盛事欢传旴水上，赓歌归羡属儒生。
被旨还阙训答诸公韵三首 其三
刘挚（宋代）

几年南楚听哀猿，自昔江湖忆帝阍。粉骨何禆天下事，赐环难报圣君恩。

馀光久记仁人里，引重仍惭长者言。安得新官来棹速，更随春色到乡园。
偈颂一百零二首
释绍昙（宋代）

打头不遇作家，谩说俱轮先度。
饶伊诸漏顿超，到底终成染污。
不染污，活眼点开，
光吞寰宇。
声声慢 其二 秋夜和李清照韵
丁澎（清代）

梧梢挂月，绣户生寒，西风又添愁戚。病与秋深，一缕恹恹气息。

愁前琮琤碎玉，更空阶、虫声暗急。撇得我，恁憔悴、自已镜中难识。

梦里分明欢笑，香肩凭、颠倒鬓钗偷摘。忽被风惊，倩影和灯吹黑。

又是打窗微雨，向芭蕉叶上频滴。欹着枕，把泪儿、揾住怎得。
秋日
范成大（宋代）

新秋病骨顿成衰，不度溪桥半月来。
无事闭门非左计，饶渠屐齿上青苔。
九日下道园山还舟飓风起投宿抱旗山下人家
欧大任（明代）

日暮烟波阻异乡，天涯飘泊遇重阳。来时野老初争席，饭罢山人复馈浆。

风急每惊松子落，雨多偏入涧声长。谁堪羁旅逢今夕，愁绝关河雁几行。
颂古
释德会（宋代）

放行把住谩周遮，一段风流出当家。
不是当年漆桶破，争能撒土又抛沙。
赠僧云栖
温庭筠（唐代）

麈尾与筇杖，几年离石坛。梵馀林雪厚，棋罢岳钟残。

开卷喜先悟，漱瓶知早寒。衡阳寺前雁，今日到长安。
方方壶苍颉作字图
鲜于枢（元代）

石间点笔撚吟须，雄览江山为发舒。脱口欲令神鬼泣，临池清逼右军书。
和念祖
韦骧（宋代）

仰服籯金训，传家在一经。况当声教远，夜柝静戎亭。
杂感
陆游（宋代）

十月可酿酒，六月可作酱，儿曹念乃翁，左右日供养。
比邻有老疾，亦复致一饷；老老以及人，此义古所尚。
杂曲歌辞·高句丽
李白（唐代）

金花折风帽，白马小迟回。
翩翩舞广袖，似鸟海东来。
李道夫母挽辞
释德洪（宋代）

缙绅家法想清规，平昔高风此一时。居约云山夫有道，客陪房杜子无疑。

九原泪湿老莱袂，千字碑传幼妇词。他日欲寻贤母墓，北山松雨路人悲。
书院秋风
傅起岩（明代）

宣圣曾经此地游，荒城依旧枕溪头。时看草色侵窗几，常见文章射斗牛。

飒飒枫林寒坠雨，飘飘梧叶夜惊秋。晒书今已成陈迹，千古斯文天地侔。
题清虚庵来月轩
朱熹（宋代）

夜吟唯觉月来迟，正忆先生独坐时。离绪几多无著处，不堪清气入诗脾。
望天台山二绝 其二
陈恬（宋代）

气骤烟云速，风飞山岳摧。神游八极表，何必访天台。
春日田园杂兴二首 其二
魏新之（宋代）

野景入时务，东风斸满锄。笛声牛出后，酒味燕来初。

谷种天心在，桑枝帝泽馀。红尘几飞鞚，肯信有农书。
感讽五首·其一
李贺（唐代）

合浦无明珠，龙洲无木奴。
足知造化力，不给使君须。
越妇未织作，吴蚕始蠕蠕。
县官骑马来，狞色虬紫须。
怀中一方板，板上数行书。
不因使君怒，焉得诣尔庐？
越妇拜县官，桑牙今尚小。
会待春日晏，丝车方掷掉。
越妇通言语，小姑具黄粱。
县官踏飧去，簿吏复登堂。
无题和李烟客韵 其一
李孙宸（明代）

夜长愁听子规啼，谢得黎明又听鸡。懒采芙蓉羞并蒂，怕惊鸀鳿爱双栖。

柳绿飘絮怜沾雨，花纵辞枝肯堕坭。得似天台山下水，逐郎重到种桃蹊。
侍亲由三山还东阳
喻良能（宋代）

南雪不到地，玄冬偏满山。
春风仍料峭，彩袂正斓斑。
广厦千间静，虚空一宿閒。
此身如羽翼，飞倦始知还。
李寅之招饮同登九江城 其三
方回（元代）

顾此昧陋质，昏冥蹈危机。一麾缪析土，三命空登畿。

屡激马援谤，终成冯衍归。长骛厄道左，力耕逢岁饥。

置之勿复道，觞来暂同挥。
四月见梅花作
刘敞（宋代）

腊前芳树暑前开，笑忆周南摽有梅。玉色还如雪中见，天香不减岭头来。

黄莺未识休频顾，粉蝶初逢亦自猜。应与灵芝竞三秀，碧城瑶圃隔尘埃。
八叠中秋帖子词命扈跸词臣和之 其四
弘历（清代）

山高底事上层楼，又纪清光丁丑秋。风景皇州争较异，綵棚瓜饼货街头。
偈颂二十九首 其二十八
释清了（宋代）

虚而灵，寂而妙。明密浩然，犹落鉴照。
县圃十绝和朱待制
薛抗（宋代）

援琴鼓流水，弦绝无知音。
为语逐臭夫，兰芷和深林。
执中学士以蔬菜见贶戏寄小诗
彭汝砺（宋代）

贷粟监河公自贫，蔬菹投我觉情亲。不须乞饭去香积，谁会献芹如野人。

维笋及蒲全似古，式歌且舞恰当春。投闲即拟同公醉，莫道无鱼可及宾。
北园杂咏
陆游（宋代）

岁残已似早春天，隔水横林一抹烟。
闻道埭西梅半吐，携儿闲上钓鱼船。
酬净慈纲上人三首
刘克庄（宋代）

和靖肘后诀，不曾埋土中。
烦师试寻看，寻得报衰翁。
北窗伊吾 其一
赵戣（宋代）

伊吾维吾，椎鲁株愚。友资其深，片雪洪垆。
二十七日泛舟偶成
吴芾（宋代）

小舟游漾小池中，偶与吾人笑语同。
好把钓竿烟雨里，一蓑放我作渔翁。
浣溪沙 其五 改参寥诗
俞彦（明代）

风蒲猎猎弄轻柔。欲立蜻蜓不自繇。藕花无数满汀洲。

五月临平山下路，蚕成衣褛麦成秋。人家多住浅溪头。
立夏后二日雨中答侯敷文见柬
陈宗石（清代）

毵毵柳絮春刚去，细雨如丝绿欲流。喜得故人新酿熟，挑镫相对竹窗幽。
题朱邸竹木
虞集（宋代）

江上复春雨，层阴覆碧波。石高龙影卧，林迥鹤声过。

解佩猗兰浦，扬旌落木坡。佳人翠袖薄，日暮欲如何？
次韵酬陈念慈
梅文明（清代）

汉廷久不重邹枚，十载公车又一回。老去心情成小草，年来时事要边材。

连旬风雪春都冷，几处河山眼倦开。莫羡乘槎赴瀛海，何如浅水蹴蓬莱。
林霏轩
王汝玉（明代）

忆昔放舟苕霅间，青鞋竹杖登弁山。山春日霁晓光薄，巫女绿湿双螺鬟。

深林无处觅僧寺，衣上纷纷带空翠。却寻樵路到樵家，彷佛潇湘问山市。

十年高卧吴山秋，每看烟霏散复收。东南佳趣满胸臆，人生何必穷仙游。

自从候曙朝金殿，天上神仙几亲见。龙楼凤阁綵云中，紫盖黄旗蔚葱茜。

山人忽寄林霏图，轩居冷荫青扶疏。层阴浓黛数千顷，清润逼帘秋气虚。

翻然便欲动幽兴，独抱瑶琴访萝径。同是烟霞社里人，相逢不必通名姓。

时清未敢归林峦，吴弁群山空画翰。满目晴光春欲染，缄诗先和松风寒。
左藏南库西庑下纸閤负暄戏题
杨万里（宋代）

水衡仙客住冰天，雪齧风餐更禁烟。不是移来小旸谷，老夫冻折两诗肩。
中秋前夕三首
方回（元代）

稍穿疏树残光碎，徐碾晴空素艳流。
交过子时是明日，搀先半夜赏中秋。
红梅
王十朋（宋代）

桃李莫相妒，夭姿元不同。(夭姿 一作：天姿)
犹余雪霜态，未肯十分红。
春雪
李弥逊（宋代）

繁云初弄日，累霭渐韬霞。
夜色连空迥，春英入望赊。
白霓分羽卫，青女乱簪珈。
栩栩思轻蝶，飞飞欲尽花。
琼瑰才琐屑，龙凤忽交加。
骋岁邀难驻，便轻去莫遮。
似因风伯力，偏助水官夸。
阔布漫天阵，低成匝地洼。
升阶方浸润，投隙任欹斜。
杂逻争排拶，纵横类攫拿。
怙阴方汹汹，畏日尚哗哗。
遇坎宁辞险，投荒忽匿瑕。
谁能问轸域，何处辨隆窊。
眺远眸增眩，惊深吻尽呀。
势包夸海若，功盖补天娲。
赋象随开巧，嘘枯与物华。
黏枝拳宿鹭，折笔响翻鸦。
迳没虫书藓，滩平鸟篆沙。
冻池静凫鹜，衰草伏麋麚。
弱柳封腰束，停莎老髻丫。
圆方杂圭璧，牝牡失骊騧。
砌走冯夷蚌，檐垂白帝蛇。
趋明惊吏愕，唱晓误鸡哑。
表沴愁交积，占丰信有涯。
平施入穮蓘。馀润到蓬葭。
获早车应稇，稌多垄看秅。
沽帘迎路矗，赛鼓集祠挝。
梁苑曾延客，蓝桥正忆家。
剑歌悲杂缶，陶饮乐胜吁。
更觅刘及伴，相从咏雪车。
入北山深处 其一
曹溶（明代）

薄暮穿松磴，盘崖路转通。竹深山磬冷，雁过雪楼空。

樵侣时相引，筇枝意漫同。近传多虎迹，归兴转匆匆。
蒋公祠 其一
王兆升（清代）

昔日东宁今豫章，德兼威惠政非常。颍川有鸟皆成凤，召国无非不作棠。

处处弦歌膏泽厚，年年俎豆姓名香。仁人积庆知方邵，衮绣升朝佐我皇。
满江红·齐山绣春台
吴潜（宋代）

十二年前，曾上到、绣春台顶。双脚健、不烦筇杖，透岩穿岭。老去渐消狂气习，重来依旧佳风景。想牧之、千载尚神游，空山冷。
山之下，江流永。江之外，淮山暝。望中原何处，虎狼犹梗。勾蠡规模非浅近，石苻事业真俄顷。问古今、宇宙竟如何，无人省。
同诸公海上观敌台夜泊分赋
梁元柱（明代）

观形飞海檄，共事得盘桓。月色鸣刀静，江声咽夜寒。

烽烟筹里息，虎豹望中看。何日图麟阁，应惭獬豸冠。
答范君锡 其三
徐积（宋代）

漫翁俊逸几无偶，安得吟诗类中酒。却是蓬头枕上吟，不知还有人嗔否。

漫翁春思今如何，但觉新诗老更多。却应笑我粗豪甚，颇似将军出塞歌。
从李崇道觅潘衡墨四首 其四
赵蕃（宋代）

识字才能项籍欺，灶煤研瓦分甘之。如何乞索忘唐突，拟赋江南鹤膝枝。
清夜思
周是修（明代）

迢迢清秋夕，悠悠千里思。美人一为别，邂逅窅难期。

月满寒露一，惊乌号南枝。空庭耿无寐，轻飙入罗帏。

感兹益惆怅，人生能几时。离多而会少，胡然心不悲。

安得临风翼，歘忽相追随。
予年十六始识叶晦叔於西湖上後二十七年晦叔
陆游（宋代）

故人零落久山丘，谁记京华第一流。
曹霸挥毫空万马，庖丁投刃解千牛，相逢梦境何劳记，追想青年未免愁。
雷电取将遗稿尽，他年虚有茂陵求。
清平乐
高观国（宋代）

春蒲雨湿。燕子低飞急。云压前山群翠失。烟水满湖轻碧。

小莲山见湾头。清寒不到青楼。请上琵琶弦索，今朝破得春愁。
吴希学斋头鹦鹉学语慧甚戏赠此章
胡应麟（明代）

似汝聪明质，谁将闭玉笼。乡心驰陇右，野语狎齐东。

倚竹身全翠，餐桃颊倍红。秦宫三十六，一一诉春风。
寄戴仲鹖延平
郑善夫（明代）

嗟尔投荒在，十年归鬓新。
豹文淹瘁疠，龙节渐风云。
往事收残淹，清时录远臣。
别深鱼雁阔，迹久凤麟驯。
余亦丰城物，思君剑水滨。
客衣浑自浣，不染雒阳尘。
上曾二丈仲成
王之望（宋代）

患难余生二十年，一身孤苦百忧缠。
文章昔谓古可到，踪迹今为人所怜。
憔悴形容勋业镜，归依空寂祖师禅。
不孤虽有山公在，恐逐龙舒下九泉。
清平乐·半淞园冬景
陈家庆（清代）

朔风吹雨。槛外寒如许。人在梅花清绝处。悄共寒香无语。

一年好景全凋。园林到处萧条。犹剩几竿修竹，风前故故飘摇。
送松月
何瑭（明代）

江西传檄奏奇勋，海上扬旗净寇氛。宪府论功谁并驾，铨曹书寇已前闻。

大同金鼓惊边月，甘肃烽烟肃陇云。自古全才兼将相，莫教人说范希文。
如梦令 其二
范成大（宋代）

两两莺啼何许。寻遍绿阴浓处。天气润罗衣，病起却忺微暑。

休雨。休雨。明日榴花端午。
题沃洲吕侍御画四首 其二 春江垂钓
沈鍊（明代）

春渚垂纶日出馀，落花流水溅衣裾。吕公既入非熊兆，犹向沧江忆钓鱼。
隐湖
言敦源（清代）

舟泊东湖南，欲寻汲古阁。七星桥且圮，阁址久零落。

遥遥数百年，藏书晏楹凿。经史子集罗，汉唐宋元各。

秘籍结古欢，孤本搜旧着。班固志九流，刘向辑七略。

南面拥百城，雅癖过专壑。钱氏绛云楼，区分约和博。

马氏玲珑馆，相应若管钥。专力在校雠，扫叶与陨箨。

犬台泰壹讹，壮月牡丹愕。海内资灌输，流传遍京洛。

人事叠兴衰，堕梦浑如昨。冷摊市估骄，善价书痴约。

兰亭日以减，精椠良足乐。怀古思结绳，竹书虞简错。

汉魏写缥囊，载徒欣有托。石经开元镌，木板孟蜀削。

南监朱明始，永乐大典作。四库更四阁，圣清规模廓。

挟以万乘力，乃如竹就篗。持较毛子晋，尉陀真汉若。
有何不可
贝守一（元代）

炎炎火繖张空，避暑林亭趺坐。
有时解带披襟，恁地有何不可。
齿脱
姜特立（宋代）

发白壮志凋，齿豁生意少。
寒暑几八旬，咀噍岁月久。
请君视追蠡，血气岂长好。
吾祖仕进初，两齿仅能有。
此翁不即人，乃为人所取。
退之太崛强，方夸脍鲸手。
毕竟将何如，人生不堪老。
临汝温泉
范纯仁（宋代）

山前阴火煮灵源，昔日曾临万乘尊。历尽兴亡只如此，不随时俗变寒温。
春晚闲望
刘兼（唐代）

东风满地是梨花，只把琴心殢酒家。立处晚楼横短笛，

望中春草接平沙。雁行断续晴天远，燕翼参差翠幕斜。

归计未成头欲白，钓舟烟浪思无涯。
府江杂诗六首
谢少南（明代）

隘口分弓号摆滩，领班人戴白鹇冠。
莫言南徼无冰雪，映日戈明水帐寒。
病后谢友人顾问
黄庚（元代）

索居坐孤陋，却扫甘隐沦。
荒径无辙迹，蓬藋方蓁蓁。
风雨撼四壁，一榻寄屈伸。
谁念相如病，岂堪原宪贫。
友人隔河梁，怀思赋停云。
柴车忽过我，问劳何殷勤。
促膝话契阔，道合情更亲。
语言迈流俗，意气含至真。
情怀谈不尽，浣我胸中尘。
盘蔬与束脯，草草为尔陈。
瓦盆煮新酒，味有太古春。
非徒洗磈磊，亦足消随陻。
北窗坐终日，薄螟生秋闵。
斜阳恋客影，把袂不忍分。
此去岁月迈，何时复相亲。
我辈重道义，势利何足云。
荣华易消歇，德齿久弥新。
原意保名节，努力配古人。
梅花百咏 其三十 优游
李江（明代）

浅色深容淡欲流，山光水色玉壶秋。人来人往路千里，我弄我吟帘半钩。

香逐月魂游阆苑，春随风片落罗浮。无中此影须寻有，溅齿留酸更点头。
山杜鹃花
周玉箫（明代）

千山绕缭杜鹃开，挂纸罍尊满插来。
应是空斋兄妹血，年年春雨不能灰。
无俗念 题柔吉妹梨花白燕图
袁绶（清代）

一枝玉雪，倩边鸾写出，淡妆丰韵。添个呢喃迎社燕，错认钗飞韵定。

素羽分烟，碧纱笼月，莫辨伶俜影。清明过了，憎寒怯暖谁省。

却忆咏絮清才，缟衣翠袖，风调真相并。神女多情怜寂寞，来伴锁窗孤冷。

选梦云窝，驱愁香国，一样单栖稳。红丝亲系，故人无恙应认。
野步十首
陈普（宋代）

几处渔樵石路，数家鸡犬柴门。
灶屋残烟杳霭，溪流淡月黄昏。
岩叟约观栖隐薝卜雨阻和前韵送酒再用韵答之
陈文蔚（宋代）

暂辍书程业未妨，倚栏高诵杜陵章。不知雨意将诗意，但觉花香带酒香。

散破苦嫌饥雀下，争喧閒看蜜蜂忙。也知栖隐如萧爽，恨不花前共举觞。
初秋忽奉诏除浙东观察使检校右貂
李绅（唐代）

龙楼寄引簪裾客，凤阙陪趋朔望朝。疏受杜门期脱屣，

买臣归邸忽乘轺。印封龟纽知颁爵，冠饰蝉緌更珥貂。

飞诏宠荣欢里舍，岂徒斑白与垂髫。
夜坐荷芳书院
刘履芬（清代）

秋声不在山，月色融于水。菊畦两三丛，烂漫炫金紫。

净乡广作缘，池隙扶六枳。霜重警林乌，波寒定潭鲤。

岂惟荇藻流，镫影一船舣。旧游吴越交，十载五湖涘。

清景对灵抱，良宵数有几。
过万小庄与同人小集
许兆椿（清代）

塞上云多易作秋，垂杨何处起边愁。群山碧重烟初合，魄月明生火已流。

小立森寒添半臂，大言论事愧长头。无端搔首惊清听，不断飞鸿叫远洲。
汉皋咏古 其二
魏晰嗣（清代）

郢中自古号名州，地压襄河拥上游。月冷乌啼梅福宅，春深花发仲宣楼。

一时绝调谁能继，千载雄风尚可求。莫怨显陵松柏暮，钟山零落更堪愁。
和长历赋纸阁用王介甫韵
刘跂（宋代）

顶还平直得中方，肯作僧庵半夜床。脱帽不忧风栗烈，炽炉仍夜日苍凉。

赏音正自鸣琴便，宴坐何辞问疾妨。我有陟釐三百幅，禦冬真欲倒归囊。
和阎灏中秋赏月四首 其二
范纯仁（宋代）

张筵赏秋月，箫鼓沸公庭。光泛露逾白，轮高天更青。

遮藏三让客，牢落庶民星。节去人随老，杯行我但听。
十年三月三十日别微之于沣上十四年…为他年会话张本也
白居易（唐代）

沣水店头春尽日，送君上马谪通川。夷陵峡口明月夜，

此处逢君是偶然。一别五年方见面，相携三宿未回船。

坐从日暮唯长叹，语到天明竟未眠。齿发蹉跎将五十，

关河迢递过三千。生涯共寄沧江上，乡国俱抛白日边。

往事渺茫都似梦，旧游流落半归泉。醉悲洒泪春杯里，

吟苦支颐晓烛前。莫问龙钟恶官职，且听清脆好文篇。

别来只是成诗癖，老去何曾更酒颠。各限王程须去住，

重开离宴贵留连。黄牛渡北移征棹，白狗崖东卷别筵。

神女台云闲缭绕，使君滩水急潺湲，风凄暝色愁杨柳，

月吊宵声哭杜鹃。万丈赤幢潭底日，一条白练峡中天。

君还秦地辞炎徼，我向忠州入瘴烟。未死会应相见在，

又知何地复何年。
和圣俞斗山鹊
韩维（宋代）

禀此分斗姿，用舍在所激。
翻跳巧相中，一败躯命掷。
晨鸡鸣不渝，霜隼时乃击。
既无一二效，岂不愧肉食。
前春雪
郭祥正（宋代）

玄冥夺春令，连旬雪塞屋。嗷嗷何物声，云是饥民哭。

来请义仓米，奈何久空腹。寒威如戈矛，命尽须臾速。

忆昨去年水，云涛卷平陆。高村既无麦，低田又无谷。

民间已乏食，租税仍未足。县令欲逃责，催科峻鞭朴。

嗟哉吾邦民，何以保骨肉。昂头诉苍苍，和气待春育。

春工本好生，此雪无乃酷。谁家敞园馆，草树变琼玉。

美人学回风，欢笑列灯烛。不如万户寒，唯忧五更促。

世无采诗官，悲歌寄鸿鹄。
叶尚书普光明庵
吕本中（宋代）

日月岂不明，明乃有昏昼。四时所出火，更自表新旧。

宁知普光明，亘古不传授。独照万物表，不见所成就。

远乃包须弥，近不间圭窦。茫茫浊水源，我此明亦透。

尚书所居庵，草木甚癯瘦。收藏万丈光，敛退著怀袖。

至宝久不耀，却立万夫后。我愿从公游，昏病方待救。

先持此微言，远寄为公寿。
真女吟
张天英（元代）

尝闻汉宫人，恩深妒还重。自怜冰雪姿，肯恋金屏宠。

春风吹倒山，妾心终不动。羞死王昭君，玉颜没青冢。
伤足
邵雍（宋代）

灾由无妄得，为患固非深。
乖已摄生理，贻亲忧虑心。
乍然艰步履，偶尔阻登临。
逾月方能出，难忘乐正箴。
感遇诗三十八首·其三十六
陈子昂（唐代）

浩然坐何慕，吾蜀有峨眉。
念与楚狂子，悠悠白云期。
时哉悲不楚，涕泣久涟洏。
梦登绥山穴，南采巫山芝。
探元观群化，遗世从云螭。
婉娈时永矣，感悟不见之。
良苦吟为马元寻母得见作
虞堪（明代）

水流岂无源，草生固有根。东风洄惊澜，吹此野烧痕。

乱离失母痛，割肠难断恩。念如两慈乌，饥号各孤鶱。

烟迷太湖渚，霜陨吴会门。七年一朝见，九起万死魂。

兰沼草复茁，尺蠖信乾坤。上承高盖旋，景入无永昏。

下凭大载安，辙穷有回辕。衣破泪始灭，哭绝声始吞。

始命苟有逆，终雨不洗冤。春晖转忘忧，式复念倚门。

翻思在离别，岂料俱生存。馀欢菽粟具，辛劳勿出言。

我歌良苦吟，顽薄当弥敦。
题严子陵
黄庚（元代）

故人虽即位，自不愿为官。天下事已定，山中人可闲。

一丝江月色，千古客星寒。捷径终南士，闻风定报然。
同星海月壁五溪登阳春台玩月
熊士鹏（清代）

台上秋月来，烟草见人迹。风吹水痕宽，木落山容瘠。

趺坐翠微间，星斗纷可摘。微闻僧磬鸣，清越石城白。
减字木兰花
苏轼（宋代）

凭谁妙笔。横扫素缣三百尺。天下应无。此是钱塘湖上图。（苏轼）

一般奇绝。云淡天高秋夜月。费尽丹青。只这些儿画不成。（仲殊）
答君章誉两儿见寄
刘敞（宋代）

窥镜见二毛，自怜忧患馀。岂惟壮心尽，方与功名疏。

终岁不捉笔，历时长束书。顾常念绝学，正复伤离居。

忽忽莫自聊，悠悠空岁除。过壮而无闻，我其众人欤。

故人来江南，丹毂映隼旟。尚持平生意，期我相得初。

殷勤作新诗，烂漫联琼琚。溢美及儿曹，伻来问起予。

虽知非其实，但愧情相于。矧乃笔力雄，骎骎逼曹徐。

一读必三叹，何由望储胥。故人昔流落，襟抱久不摅。

乃者始再迁，通直承明庐。苍龙脱韝绁，快马从轻车。

神至气自豪，心广体亦舒。渊源未易测，变化天池鱼。

宁独扬子云，其工似相如。苟能哀憔悴，有似慰空虚。

月寄三四幅，穷愁直见祛。
奉使契丹二十八首 惠州〈传闻南朝逃叛者多
苏辙（宋代）

孤城千室闭重闉，苍莽平川绝四邻。
汉使尘来空极目。
沙场雪重欲无春。
羞归应有李都尉，念旧可怜徐舍人。
会逐单于渭桥下，欢呼齐拜属车尘。
挽著作王先生蘋 其二
章宪（宋代）

行义时逢可，泽民事却睽。斯文犹有寄，俗学岂终迷。

不复等三鳣，空闻见白鸡。诛茅方槜李，卜葬已苕溪。
偈颂十二首
释如净（宋代）

夜半乌鸡抱鹄卵，天明生出个老鹳。
毛长觜短鹭鹚形，飞起一天星斗乱。
一拳拳倒黄鹤楼，一踢踢翻鹦鹉洲。
咄，篱边燕雀空啾啾。
慧花园题赠罗方雨
何调元（明代）

凤城城北如江村，荐绅往往多名园。方雨先生家于此，休官归卧逃尘喧。

水际馀烟当绿野，屋边閒地如青门。纡回一径疏车马，往来多是渔樵者。

入门数亩启双湖，长溪中插横桥下。种桃亦即是桃源，有莲何必非莲社。

处处林开别有天，诸亭分布各超然。群峰云气迫窗外，众水泉声交槛前。

香生并煖芝苓日，叶熟尝丰橘柚年。主人解组本无事，杖藜暇日多瑶篇。

忆昔摛文徒草草，闻君一览称佳好。朱弦摸索已知音，宁用相逢嗟不蚤。

公子兰孙总妙人，一时意气摅怀抱。每过淹留坐日斜，狂歌屡把青樽倒。

拉我兹园快一游，竹石禽鱼恣幽讨。濡毫为作此园歌，园以慧花额者何。

风盈双袖散天女，月宫数斗倾嫦娥。笑看坐閒拈亦得，梦回笔下生尤多。

草能益知供箕颍，蓍亦通神待洛河。芳菲山简嬉游地，烂熳尧夫安乐窝。

至人有慧灵于物，藏英歛萼空蹉跎。从容且爱西山爽，旦夕当净东海波。

更起层楼近天汉，与君连酌金叵罗。
临江仙
李石（宋代）

子孙三十八人

九九之年逢降庆，生年生日同时。金花紫诰鬓银丝。乞身香火地，日戏老莱衣。

浑舍集成千岁会，子孙三世庭闱。共将春酒祝金卮。蟠桃三月暮，莫怪看花迟。
陈奉议生辰
释德洪（宋代）

华国生贤俊，江山孕秀灵。鸭头淦水绿，螺髻玉筒青。

敏捷收科第，奇豪见典刑。笑谈回暖律，诗句挟风霆。

官偶求彭泽，才宜在汉庭。麒麟横逆气，鸑鷟敛修翎。

民讼多閒日，棠阴自满亭。浪传书课奏，须看鼎彝铭。

仲夏逢佳节，非烟聚杳冥。数蓂馀一叶，推道间千龄。

阡陌登丰后，笙歌烂熳听。绮筵环妙丽，寿斝捧娉婷。

欢洽连更烛，情高促画屏。九衢花照夜，万井月开扃。

风飐银河动，天惊玉露零。三台星密处，旁有老人星。
上陈招使
刘炜叔（宋代）

天戈一指迅雷轰，涌雪公应记洗兵。
伊洛风烟想如旧，江淮草木转知名。
争先识面今裴度，孰与论心昔孔明。
文水万家惟击壤，得无军饷尽归耕。
望夫石
郑善夫（明代）

自君之出矣，日日望君归。秋风吹紫塞，夜夜捣寒衣。

楼兰未灭君不归，含啼独自下重帏。玉关西去路如棘，安得身随鸿雁飞。

食荼中自苦，食檗那忍食。西风吹妾身，化作望夫石。

东海之水成丘山，公乎何时生入关。年年风雨里，但见血痕班。

妾心匪石不可转，君身如璧当来还。
作亭后丘之上名清旷系之短吟
顾璘（明代）

蓬莱微茫不可求，匡庐迢遰非易游。掌中佳景任揽撷，不如后易登吾丘。

吾丘清旷招远风，谢客妙语遗山翁。古今乐事留宇内，天地于我何终穷。

天印苍苍钟陵紫，左右倒影山杯里。白鸟南穿楚岫云，片帆东落吴江水。

卢鸿草堂何处开，陶令柴车日往来。花间筑室支丹灶，石底穿池立钓台。

形胜随心动生趣，讴吟触口皆成句。无官迹已混樵渔，有家誓不关婚娶。

高空雕鹗横秋目，近舍流莺鸣夏木。但愿丰年秫米熟，山翁烂醉死亦足。
题郭信可琴中趣轩
冯时行（宋代）

泠泠接吾耳，尘尔非真精。
大音寂无响，瓦砾如雷鸣。
古今滞迷妄，溜溜尘所萦。
落叶随水去，颠风吹残英。
道人了本源，超然契无生。
销溶天所假，浩荡还空明。
视听非耳目，况复求音声。
竹木閟渔社，衡茅落初营。
杖藜候晚收，曳履看春耕。
无为万物逝，不言四时行。
情尘泯绝处，大地皆{经纟换音}韺。
渊明出醉语，能与此理并。
见之偶一笑，呼儿署南荣。
莫作如是观，吾轩本无名。
拟桃叶团扇歌三首
周紫芝（宋代）

倚杼织冰纨，殷勤作团扇。为君惜朱颜，相期日相见。
谷日喜晴和体方韵
王翰（唐代）

谷旦占年喜得晴，春来无物不回生。日升旸谷冰初泮，星转苍龙木向荣。

斗米三钱书岁稔，遗蝗千尺见时平。风流只有梁园客，特寄新诗为写情。
凌歊台
高翥（宋代）

宋祖高台山上头，三閒破屋蔽层丘。
离离荒草迷行殿，漠漠寒层拥故洲。
塔影远招孤客恨，江声长替古人愁。
题诗自旧知多少，清绝难磨许郢州。
织图二十四首·喂蚕
楼璹（宋代）

蚕儿初饭时，桑叶如钱许。
扳条摘鹅黄。藉纸观蚁聚。
屋头草木长，窗下儿女语。
日长人颇閒，鍼线随织补。
谢二吴书见访
王遂（宋代）

缁衣之后赋无衣，王室安知晋郑依。
淝水八千思偃伯，丹徙十万尽忘饥。
喜看猿鹤从公乐，更觉莼鲈到处肥。
泉楮未通民之乏，梦怀远志忆当归。
客中七夕
朱骏声（清代）

辛苦驱铃驮，长亭复短亭。去家经两月，入夜看双星。

积雨汶流白，浮云泰岱青。客衣谁远寄，预戒早霜零。
夏日五鼓起戏书
陆游（宋代）

老鸡喔喔桑树颠，明星磊磊茅屋边。
我兴视夜不复眠，坐看朝屋浴虞渊。
开窗清风来穆然，拂几洗研整蠹编。
火云崔嵬忽满天，安得羲和徐著鞭！
江月晃重山 初到嵩山时作
元好问（金朝）

塞上秋风鼓角，城头落日旌旗。
少年鞍马适相宜。从军乐，莫问少从谁。
侯骑才通蓟北，先声已动辽西。
归期犹及柳依依。春闺月，红袖不须啼。
洞仙歌·咏柳
苏轼（宋代）

江南腊尽，早梅花开后，分付新春与垂柳。细腰肢自有入格风流，仍更是、骨体清英雅秀。
永丰坊那畔，尽日无人，谁见金丝弄晴昼？断肠是飞絮时，绿叶成阴，无个事、一成消瘦。又莫是东风逐君来，便吹散眉间一点春皱。